A Tanács határozata
(1999. november 15.)
az Európai Közösség és Új-Zéland közötti, az élő állatok és az állati termékek kereskedelme esetében alkalmazandó állat-egészségügyi intézkedésekről szóló megállapodás megkötéséről szóló 97/132/EK határozat módosításáról
(1999/837/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 113. cikkére,
tekintettel a Bizottság javaslatára,
mivel:
(1) Az Európai Közösség és Új-Zéland között az élő állatok és az állati termékek kereskedelme esetében alkalmazandó állat-egészségügyi intézkedésekről szóló megállapodás megkötéséről szóló, 1996. december 17-i 97/132/EK tanácsi határozat [1] még nem lépett hatályba, mert a megállapodás mellékleteinek bizonyos technikai módosítására van szükség, mielőtt az a gyakorlatban alkalmazhatóvá válik.
(2) A 97/132/EK határozat nem ír elő eljárást a mellékletek módosítására; a Tanács azonban elfogadta az Európai Közösség és az Amerikai Egyesült Államok közötti, az élő állatok és az állati termékek kereskedelme esetében alkalmazandó, a közegészségügy és az állategészségügy védelmére irányuló állat-egészségügyi intézkedésekről szóló megállapodás megkötéséről szóló, 1998. március 16-i 98/258/EK határozatot [2], ami tartalmaz egy ilyen eljárást.
(3) Az Új-Zélanddal való megállapodás megkötése óta elvben megállapodás történt több más termék egyenértékűségéről és ennek figyelembevétele céljából, az említett megállapodás V. mellékletét módosítani szükséges; a vizsgálati díjak megváltozása és egyéb adminisztratív ügyek miatt bizonyos más mellékleteket is módosítani szükséges.
(4) Az Új-Zélanddal megkötött megállapodás hatékony végrehajtásának biztosítása céljából és a következetesség miatt a 97/132/EK határozatnak az Amerikai Egyesült Államokkal megkötött megállapodás mellékleteinek módosítására vonatkozó eljárással kell kiegészülnie.
(5) A Közösség és Új-Zéland hatáskörrel rendelkező hatósága levélváltás formájában megállapodott az élő állatok és az állati termékek kereskedelme esetében alkalmazandó állat-egészségügyi intézkedések meghatározásáról; a levélváltást jóvá kell hagyni,
A KÖVETKEZŐKÉPPEN HATÁROZOTT:
1. cikk
A 97/132/EK határozat a következőképpen módosul:
1. A 3. cikk helyébe a következő szöveg lép:
"3. cikk
A tagállamok képviselői által segített Bizottság képviseli a Közösséget a megállapodás 16. cikkének (1) bekezdésében említett közös irányítóbizottságban.
Az említett bizottság által kezelendő ügyekre vonatkozó közösségi álláspontot a Szerződés rendelkezéseivel összhangban, a megfelelő tanácsi szervek határozzák meg.
A megállapodás mellékleteinek a közös irányítóbizottság ajánlásai eredményeként történő módosításait a 72/462/EGK irányelv [3] 29. cikkében előírt eljárásnak megfelelően fogadják el."
2. A 4. cikk helyébe a következő szöveg lép:
"4. cikk
A megállapodás végrehajtásának céljából a friss húsra és a húsalapú termékekre vonatkozóan a 72/462/EGK irányelvben megállapított biztosítékokkal egyenértékű biztosítékokat határoznak meg, az említett irányelv 30. cikkében megállapított eljárás szerint."
2. cikk
Az Európai Közösség és Új-Zéland közötti, az élő állatok és az állati termékek kereskedelme esetében alkalmazandó állat-egészségügyi intézkedésekről megkötött megállapodás mellékleteinek módosítására vonatkozó levélváltást a Közösség nevében a Tanács jóváhagyja.
A levélváltás szövegét - a megállapodás mellékleteinek módosításaival együtt - csatolták e határozathoz.
3. cikk
Ezt a határozatot az Európai Közösségek Hivatalos Lapjában ki kell hirdetni.
Ez a határozat a kihirdetésének napján lép hatályba.
Kelt Brüsszelben, 1999. november 15-én.